જ્યારે આર્કિયોલોજિકલ સર્વે ઓફ ઇન્ડિયાના સિનિયર કન્ઝર્વેશન આસિસ્ટન્ટ એ.જે. પરમારના જણાવ્યા મુજબ તેમને પણ સ્ટાફની ઘટની સમસ્યા નડે છે. તેઓ કહે છે, ‘અમને ખાસ તો નાણાં અને સ્ટાફની ઘટ નડે છે. આમ છતાં મર્યાદિત રિસોર્સિસ વચ્ચે પણ થાય તેટલું કામ કરીએ છીએ. હડપ્પન સાઇટ ધોળાવીરા પર અમે સ્ટાફ રાખ્યા છે. આગળ કામ શરૃ કરવા માટે પ્રયત્ન ચાલુ છે. તેની બાજુની બીજી એક નાનકડી છતરડી પણ સુરક્ષિત કરાઈ છે. અમારી પાસે ફોટોગ્રાફર કે ટૅક્નિકલ સ્ટાફ તો છે, પરંતુ જાળવણીના કામ માટે સ્ટાફ નથી.’ પુરાતત્ત્વ ખાતાની ભુજની કચેરીમાં ફોટોગ્રાફર કમ ડ્રાફ્ટ્સમૅન તરીકે કામ કરીને નિવૃત્ત થયેલા નટવરલાલ વ્યાસ પણ નવી ભરતી થતી ન હોવાથી સ્મારકોની સાચવણીમાં મુશ્કેલી પડતી હોવાનું જણાવે છે. તેઓ વધુમાં કહે છે, ‘ભચાઉ તાલુકાનું આધોઇ ગામ ભૂકંપમાં સંપૂર્ણ તહસનહસ થઈ ગયું હતું. મૂળ ગામથી બે કિ.મી. દૂર નવું ગામ વસાવાયું છે, પરંતુ મૂળ ગામને લોકોએ યથાવત્ સ્થિતિમાં જાળવી રાખ્યું છે. આજે પણ ત્યાં જઈએ તો ભૂકંપ વખતે પડી ગયેલા મકાનો નજરે પડે છે. આ મ્યુઝિયમપીસ જેવા ગામની પણ સંભાળ લેવાવી જોઈએ.’